《赠归元公》
明代·刘体仁

归生声名满天地，词倒峡流腹经笥。看山不计沽酒钱，对客转喉多触忌。

口虽生花家屡空，黄金不肯谒王公。萧骚星鬓对尊酒，乌丝挥洒蜡炬红。

岁暮一舟浮震泽，第二泉边我蹑屐。相逢大笑把君衣，枫楸丹黄霜烟白。

令君好客如临邛，狂谈高咏争为工。深杯如泻三山海，泛君舌上青芙蓉。

文采风流有先后，君家太仆如北斗。一时潦倒何足云，星日光芒自不朽。

君今潦倒知者谁，真成历落复嵚崎。寒波捩柁情无极，清颍藏名理钓丝。

作者简介：（1612—1677）明末清初颍川卫人，字公㦷。顺治十二年进士。与王士禛、汪琬同榜齐名。历官吏、刑部郎中。有才名，精赏鉴。至苏门见孙奇逢，愿为弟子。晚年闭门有出尘之想。善画山水。有《七颂堂集》。